b'\n_START_ARTICLE_\nRTL Group\n_START_SECTION_\nCompagnie Luxembourgeoise de T\xc3\xa9l\xc3\xa9diffusion\n_START_PARAGRAPH_\nSelskapet har r\xc3\xb8tter tilbake til 1924, da Radio Luxembourg f\xc3\xb8rste gang gikk p\xc3\xa5 luften. Compagnie Luxembourgeoise de Radiodiffusion (CLR) ble grunnlagt i 1931, og to \xc3\xa5r senere ble Radio Luxembourg en foregangskringkaster som sendte p\xc3\xa5 flere spr\xc3\xa5k til hele Europa. _NEWLINE_CLR var en av grunnleggerne av Den europeiske kringkastingsunion (EBU), og RTL Group er fremdeles medlem av EBU \xe2\x80\x93\xc2\xa0offisielt med et tidligere navn: CLT-UFA._NEWLINE_I 1954 endret CLR navn til Compagnie Luxembourgeoise de T\xc3\xa9l\xc3\xa9diffusion (CLT) og startet med tv-sendinger gjennom kanalen T\xc3\xa9l\xc3\xa9-Luxembourg. RTL fikk stor suksess, siden Luxembourg tillot kommersielle radio- og tv-kanaler lenge f\xc3\xb8r andre europeiske land. Inntektene ga RTL \xc3\xb8konomisk handlerom til \xc3\xa5 ekspandere sendinger til flere spr\xc3\xa5k, og til flere land. Blant annet begynte mange britiske radioprogramledere i Radio Luxembourg f\xc3\xb8r de gikk videre til BBC Radio eller kommersielle radiokanaler i Storbritannia.\n_START_SECTION_\nFusjoner og nye selskap\n_START_PARAGRAPH_\nMed fremveksten av kommersielle radiokanaler i Europa utover 1990-\xc3\xa5rene, tapte Radio Luxembourg terreng og sluttet med regul\xc3\xa6re sendinger 30. desember 1992. Forkortelsen RTL ble i 1960- og 1970-\xc3\xa5rene brukt parallelt med CLT og T\xc3\xa9l\xc3\xa9-Luxembourg._NEWLINE_I 1997 fusjonerte CLT med det Hamburg-baserte UFA Film- und Fernseh-GmbH, et underselskap til media-konglomeratet Bertelsmann. Det nye selskapet fikk navnet CLT-UFA. I 2000 fusjonerte CLT-UFA med det britiske produksjonsselskapet Pearson TV, og det nye selskapet fikk navnet RTL Group. Hovedaksjon\xc3\xa6r i det nye selskapet har siden opprettelsen i 2000 v\xc3\xa6rt Bertelsmann. _NEWLINE_RTL Group er involvert i 56 tv-kanaler og 31 radiokanaler over hele Europa. Gruppen st\xc3\xa5r ogs\xc3\xa5 bak en rekke store tv-programmer, alt fra konkurranseshow og s\xc3\xa5peoperaer \xe2\x80\x93 til talentshow som Idol og X Factor.'